KIRJALLINEN KYSYMYS E-3601/00

esittäjä(t): Luciano Caveri (ELDR) komissiolle

(22. marraskuuta 2000)

Aihe: Perinnetuotteiden turvaaminen Euroopan unionin ulkopuolella

Euroopan unionin perinnetuotteet on nykyään turvattu erityisillä merkinnöillä, kuten esimerkiksi suojatulla alkuperänimityksellä ja suojatulla maantieteellisellä merkinnällä, joiden avulla on vihdoin voitu välttyä epämääräisiltä jäljitelmiltä, jotka hämmentävät kuluttajia ja aiheuttavat väärinkäsityksiä markkinoilla. Nämä turvaamisjärjestelmät rajoittuvat nykyisin kuitenkin vain Euroopan unionin alueeseen ja näin ollen (kuten fontinan, Aostanlaaksossa valmistettavan perinnejuuston tapauksessa) ne eivät estä myös eurooppalaista alkuperää olevien jäljiteltyjen tai väärennettyjen tuotteiden myymistä Yhdysvalloissa tai samalla tuotemerkillä varustettujen tuotteiden valmistusta ja myyntiä Etelä-Amerikassa.

Mihin toimiin komissio on ryhtynyt, jotta suojattu alkuperänimitys ja suojattu maantieteellinen merkintä voidaan kansainvälisin sopimuksin ulottaa turvaamaan perinnetuotteet ja kuluttajien oikeudet Euroopan unionin ulkopuolella? Voisiko komissio toimia aktiivisesti Euroopassa niitä tuottajia vastaan, jotka valmistavat jäljitelmiä suojatun alkuperänimityksen tai suojatun maantieteellisen merkinnän saaneista tuotteista ja myyvät niitä Euroopan ulkopuolelle?

Pascal Lamyn komission puolesta antama vastaus

(14. joulukuuta 2000)

Maantieteellisten merkintöjen ja alkuperänimitysten suojan kehittäminen yhteisön markkinoilla varmistetaan neuvoston maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 antamalla asetuksella (ETY) N:o 2081/92(1). Tämän suojan tarkoituksena on edistää korkealaatuisia tuotteita, taata kuluttajille riittävät tiedot tuotteiden maantieteellisestä alkuperästä ja välttää tuotteiden mainetta vahingoittava väärentäminen tai jäljittely.

Kansainvälisellä tasolla maailman kauppajärjestössä WTO:ssa teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS-sopimuksen) hyväksyminen merkitsee todellista edistymistä alkuperänimitysten ja maantieteellisten merkintöjen suojaamisessa. On kuitenkin myönnettävä, että TRIPS-sopimuksessa on korkealaatuisten tuotteiden juridista suojaa koskevia rajoituksia ja että muun muassa muiden tuotteiden kuin viinien ja alkoholijuomien suojaa on vielä parannettava.

Tämän sopimuksen perusteella komission politiikkana on suojata ulkomaisilla markkinoilla väärinkäytettyjä eurooppalaisia nimistöjä. Yhteisön korkealaatuisten tuotteiden markkinoille pääsyn mahdollisuuksien parantaminen sisältyy myös yhteisöjen kokonaisehdotukseen WTO:ssa käytävissä maatalousneuvotteluissa. Lisäksi komissio on pyytänyt jäsenvaltioilta tietoja maantieteellisillä merkinnöillä ja alkuperänimityksillä suojatuista eurooppalaisista tuotteista, joita väärennetään vientimarkkinoilla. Näiden tietojen perusteella komissio osallistuu aktiivisesti TRIPS-sopimukseen perustuvan neuvoston integroidun ohjelman yhteydessä parhaillaan käytäviin keskusteluihin viinejä ja alkoholijuomia koskevasta monenvälisestä rekisteristä sekä keskusteluihin maantieteellisten merkintöjen suojan ulottamisesta muihinkin tuotteisiin kuin viineihin ja alkoholijuomiin.

(1) EYVL L 208, 24.7.1992.